**Ministru kabineta rīkojuma projekta**

**„Par finanšu līdzekļu piešķiršanu no valsts budžeta programmas**

**„Līdzekļi neparedzētiem gadījumiem”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta rīkojuma projekts „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – Projekts) sagatavots saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 3.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts sabiedrībā ar ierobežotu atbildību „Rīgas cirks” (turpmāk – Sabiedrība), kurā Kultūras ministrija ir 100% valsts kapitāla daļu turētāja, ir izveidojusies situācija, kas rada draudus Sabiedrības pamatdarbības nodrošināšanai saistībā ar tās lietošanā esošās ēkas Rīgā, Merķeļa ielā 4 neapmierinošo tehnisko stāvokli, kā dēļ šobrīd ir aizliegta ēkas izmantošana publiskiem pasākumiem, nesot Sabiedrībai būtiskus finansiālos zaudējumus un apdraudot cirka mākslas pieejamības nodrošināšanas iespējas Latvijas iedzīvotājiem.Saskaņā ar likuma „Par valsts nozīmes izglītības, kultūras un zinātnes objektiem un nacionālajām sporta bāzēm” 4.panta 25.punktu Rīgas cirkam ir noteikts valsts nozīmes kultūras objekta statuss. Objekta sastāvs tika noteikts ar Ministru kabineta 2003.gada 29.aprīļa rīkojumu Nr.251 „Par valsts nozīmes kultūras objekta „Rīgas cirks” Rīgā, Merķeļa ielā 4, sastāvu”, nosakot, ka valsts nozīmes kultūras objekts valsts uzņēmums „Rīgas cirks” Rīgā, Merķeļa ielā 4, sastāv no zemesgabala 3807 kv.m. platībā (zemes kadastra Nr.01000050014) un celtnes (5. grupa, 14. grunts, liters 1, 2, 6, 7, 8, 9, 9a, 10, 11, 12, 13, 13a, 14).Līdz šim Kultūras ministrija kapitālieguldījumus nekustamajā īpašumā Rīgā, Merķeļa ielā 4 nevarēja veikt, jo 20 gadu garumā tiesvedības ietvaros tika risināts jautājums par ēkas un ar to saistītās zemes īpašumtiesībām. Saskaņā ar Augstākās tiesas Civillietu tiesu departamenta 2015.gada 30.jūnija rīcības sēdes lēmumu stājās spēkā Augstākās tiesas Civillietu tiesu palātas 2013.gada 11.novembra spriedums civillietā Nr.C04267505, ar kuru valstij Kultūras ministrijas personā atzītas īpašuma tiesības uz zemi zem Rīgas cirka ēkas. Ņemot vērā minēto, zeme zem Rīgas cirka ēkas ar kadastra apzīmējumu Nr.0100 005 0014 reģistrēta zemesgrāmatā uz valsts vārda Kultūras ministrijas personā. Savukārt saskaņā ar Rīgas apgabaltiesas 2015.gada  24.novembra spriedumu civillietā Nr.C00309028 valstij Kultūras ministrijas personā atzītas īpašuma tiesības uz Rīgas cirka ēku Rīgā, Merķeļa ielā 4, kas atrodas uz zemes gabala ar kadastra apzīmējumu Nr.01000050014. Ņemot vērā minēto, ēka Rīgā, Merķeļa ielā 4 reģistrēta zemesgrāmatā uz valsts vārda Kultūras ministrijas personā.Kultūras ministrija līdz šim ir segusi neatliekamos izdevumus, lai nodrošinātu cirka mākslas pieejamību Sabiedrības lietošanā esošajā ēkā: 2014.gadā papildus pamatdotācijai (148 740 *euro*) ir piešķirts finansējums 80 542 *euro* apmērā neatliekamiem remontdarbiem, t.sk. 27 120 *euro* kanalizācijas sistēmas rekonstrukcijai, 35 635 *euro* galveno ieejas kāpņu remontam, 10 164 *euro* nožogojuma gar A.Kalniņa ielu remontam, 7 623 *euro* nožogojuma starp cirka ēkas pagalmu un A.Kalniņa ielas 3 nama pagalmu remontam; 2015.gadā papildus pamatdotācijai (156 440 *euro*) ir piešķirts finansējums 30 760 *euro* apmērā ugunsgrēka seku likvidēšanai,4 500 *euro* kupola izturības testēšanai, 4 834 *euro* ēkas un tās konstrukciju tehniskajai izpētei un ēkas konstrukcijas ugunsdrošajai apstrādei, 40 000 *euro* telpu remonta nodrošināšanai pēc ugunsgrēka, 71 000 *euro* SIA „Rīgas satiksme” atsaišu noņemšanai.Ēkas konstrukcijām ir veiktas vairākas pārbaudes, kuru rezultātā ir konstatētas nopietnas inženiertehniskas problēmas attiecībā uz būvkonstrukciju stiprību, stabilitāti un citām būtiskām prasībām ēkas drošai izmantošanai. No 2015.gada 26.marta līdz 2015.gada 2.aprīlim Rīgas Tehniskās universitātes Būvniecības inženierzinātņu fakultātes Ēku un inženiertehnisko būvju zinātniski pētnieciskā laboratorija veica ēkas kupola nesošo konstrukciju slodzēšanu (deformācijas pārbaudi). Savukārt 2015.gada 28.maijā Būvniecības valsts kontroles birojs (turpmāk – BVKB) veica ēkas apsekošanu, kā rezultātā 2015.gada 29.jūnijā BVKB pieņēma lēmumu Nr.5-2/355, ar kuru uzlika ēkas valdītājam pienākumu divu mēnešu laikā no lēmuma spēkā stāšanās dienas veikt ēkas nesošo konstrukciju tehniskā stāvokļa izpēti, t.sk. pārbaudot BVKB konstatēto ēkas konstrukciju defektu ietekmi uz ēkas drošumu, lai nodrošinātu ēkas turpmāko ekspluatāciju un novērstu ēkas un tās ekspluatācijas bīstamību. 2015.gada augustā un septembrī tika veikta ēkas apsekošana, kurā konstatēts, ka ēkas konstrukciju nestspēja kopumā ir daļēji apmierinoša – nav pazīmju par konstrukciju pilnīgas vai daļējas sabrukšanas draudiem, bet neapmierinošs stāvoklis ir konstatēts ēkas Merķeļa ielas fasādes pusē. 2015.gada 9.septembrī BVKB pieņēma lēmumu Nr.50-2.3-15/9, ar kuru tika uzdots nekavējoties veikt darbības, lai novērstu bīstamību, kas saistīta ar ēkas Merķeļa ielas fasādes deformāciju (atslogot sienu no trolejbusa vadiem, risināt fasādes sienas pagaidu nostiprināšanu). 2016.gada 18.janvārī Sabiedrība ir noslēgusi līgumu ar SIA „Rīgas satiksme” par pilsētas elektrotransporta kontakttīkla atsaišu noņemšanu no ēkas Merķeļa ielas fasādes. Darbu izpildes termiņš ir 2016.gada 30.jūnijs. Darbi ir pabeigti un atsaites noņemtas. 2016.gada 9.februārī BVKB veica atkārtotu ēkas apsekošanu un 2016.gada 10.februārī izdeva atzinumu, pamatojoties uz kuru 2016.gada 22.februārī pieņēma lēmumu Nr.4-2-16/58, ar kuru uzdots:1. ne vēlāk kā līdz 2016.gada 1.decembrim novērst bīstamību – veikt cirka ēkas Merķeļa ielas fasādes konservāciju, lai novērstu tās iespējamo apgāšanos, un iesniegt BVKB būvdarbu izpildes dokumentāciju;
2. aizliegt cirka ēkas kā publiskas būves ekspluatāciju līdz būvniecību reglamentējošo normatīvo aktu kārtībā ir veikta cirka ēkas atjaunošana (restaurācija) vai pārbūve un novērsta BVKB atzinumā konstatētā cirka ēkas bīstamība.

Pamatojoties uz BVKB 2016.gada 22.februāra lēmumu Nr.4-2-16/58, cirka ēka publiskiem pasākumiem tika slēgta un izrāžu darbība tika pārtraukta. Lai izpildītu minētajā BVKB lēmumā noteikto, līdz šim ir veiktas šādas darbības:1. 2016.gada 5.maijā noslēgts līgums ar SIA „ADZ birojs” par  ēkas Rīgā, Merķeļa ielā 4 fasādes konservācijas un nostiprināšanas būvprojekta dokumentācijas izstrādi;
2. 2016.gada 1.jūnijā noslēgts līgums ar SIA „SV Solution” par ēkas Rīgā, Merķeļa ielā 4, Rīgā 3D skenēšanu un ģeoskenēšanu;
3. no 2016.gada 6.jūnija līdz 2016.gada 4.jūlijam Rīgas Tehniskās universitātes Būvniecības inženierzinātņu fakultātes Ēku un inženiertehnisko būvju diagnostikas zinātniski pētnieciskā laboratorija ir veikusi cirka arēnas partera skatītāju tribīņu deformējamības fiksēšanu reālas slodzes apstākļos.

Ņemot vērā iepriekš minētos apstākļus, Sabiedrības pamatdarbība 2015./2016.gada sezonā nav notikusi plānotajā apjomā, savukārt kopš 2016.gada februāra tā ir pilnībā apdraudēta. Publiskie paziņojumi par ēkas tehnisko stāvokli, kā arī līdztekus tam notikušās biedrības „Dzīvnieku brīvība” protesta akcijas pret savvaļas dzīvnieku izmantošanu cirka izrādēs būtiski ietekmēja apmeklētāju skaitu un līdz ar to arī biļešu ieņēmumu apjomu. Šī tendence jau ir parādījusies 2015.gada rudenī īstenotajā projektā „Gigantisko strūklaku šovs”, taču 2015.gada nogalē īstenotā Ziemassvētku programmas izrāžu sērija nesa Sabiedrībai zaudējumus.Cirka programma „Tropu fantāzija”, kuru bija plānots izrādīt 2016.gada februārī un martā, tika atcelta sakarā ar ēkas slēgšanu publiskajiem pasākumiem. No ieplānotajām 20 izrādēm, Rīgas cirka ēkā notika tikai 3 izrādes. Sabiedrība par programmas „Tropu fantāzija” izrādīšanu bija uzņēmusies līgumsaistības ar ārvalstu māksliniekiem, kuri brīdī, kad tika pieņemts lēmums par ēkas slēgšanu, jau bija ieradušies Rīgā, tādēļ Sabiedrībai nebija iespējams līgumattiecības izbeigt. Ar izrādes apkalpojošo personālu bija noslēgti terminētie līgumi, tādēļ personālam tika maksāts par dīkstāvi. Reaģējot uz jaunajiem apstākļiem, Sabiedrība pārstrukturēja izrāžu darbību, organizējot 6 izrāžu norisi ārpus Rīgas cirka ēkas – reģionos, kas radīja papildu neplānotus izdevumus 18 038 *euro* apmērā, tomēr vienlaikus nodrošināja ieņēmumu gūšanu par pārdotajām biļetēm 27 267 *euro*, daļēji sedzot programmas „Tropu fantāzija” kopējos izdevumus 73 743 *euro*. Rīgas cirka ēkas neplānotā slēgšana programmas „Tropu fantāzija” norises laikā ir radījusi Sabiedrībai zaudējumus 46 476 *euro* apmērā, no kuriem 30 250 *euro* ir nenokārtotās saistības ar māksliniekiem. Ievērojot to, ka izrāžu darbība ir pārtraukta, Sabiedrība nevar gūt papildu ieņēmumus izdevumu segšanai.

|  |  |  |  |  |  |  |
| --- | --- | --- | --- | --- | --- | --- |
| **Izdevumu nosaukums** | **Uzņemtās saiatības (pirms ēkas slēgšanas), *euro*** | **Neplānotie izdevumi (saistībā ar ēkas slēgšanu), *euro*** | **Kopējie izdevumi (saistīti ar Tropu fantāziju), euro** | **Faktiskie biļešu ieņēmumi, *euro*** | **Faktiskie veiktie izdevumi, t.sk no biļešu ieņēmumiem, *euro*** | **Nenokārtotās saistības, *euro*** |
| 1 | 2 | 3 | 4 | 5 | 6 | 7 |
| **Tiešās ar izrādi saistītie izdevumi (neieskaitot Rīgas cirka ekspluatācijas izdevumus, štata darbinieku atalgojumu):** |
| Kubas nacionālais cirks „Tropu fantāzija” | 45 000 |   | 45 000 |   | 20 250 | 24 750 |
| Liv Knoche&Tobias Willach „DUO TRAPEZE” | 4 000 |   | 4 000 |   | 1 800 | 2 200 |
| Marleen de Koeyer Atrakcija ar dzīvniekiem | 6 000 |   | 6 000 |   | 2 700 | 3 300 |
| MUSTEATA Oleg „KLAUNA reprīzes” \* | 1 500 |   | 225 |   | 225 | 0 |
| ZNACENI Mihail „Klauna reprīzes” \* | 1 600 |   | 480 |   | 480 | 0 |
|   |
|  ROSTIKOVS  |   | 900 | 900 |   | 900 | 0 |
| „Klauna reprīzes” |
| Apkalpojošais personāls, izmaksātās kompensācijas par dīkstāvi Rīgā |   | 7 221 | 7 221 |   | 7 221 | 0 |
| Apkalpojošais personāls izmaksa reģionos |   | 2 733 | 2 733 |   | 2 733 | 0 |
| Telpu noma |   | 7 184 | 7 184 |   | 7 184 | 0 |
| **Kopā:** | **58 100** | **18 038** | **73 743** | **27 267** | **43 493** | **30 250** |
|   |
| Izrāžu skaits Rīgā | 20 |   |   |   | 3 |   |
| Izrāžu skaits reģionos | 0 |   |   |   | 6 |   |
| **Izrādes "Tropu fantāzija" zaudējumi (4.-5.)** | **46 476** |
| **Izrādes "Tropu fantāzija" nenokārtotās saistības (4.-6.)** | **30 250** |

\* panākta vienošanās par līguma pārtraukšanu, kompensējot tiešos izdevumus.Izrāžu darbības apturēšana ir būtiski ietekmējusi Sabiedrības finanšu situāciju, jo Sabiedrības galvenais ieņēmumu avots ir biļešu ieņēmumi, kas sastāda nozīmīgu daļu no Sabiedrības kopējiem ieņēmumiem un to pilnīgs iztrūkums 2016.gada ietvaros ir radījis finanšu plūsmas ļoti būtisku samazinājumu.**Biļešu ieņēmumu un dotācijas īpatsvara attiecība izdevumos (%)**

|  |  |  |  |  |
| --- | --- | --- | --- | --- |
|   | 2013.gads  | 2014.gads  | 2015.gads  | 2016.gads  uz 01.07.2016. |
| Izdevumi | 1 065 121 | 1 008 263 | 1 085 524 | 497 125 |
| Dotācija | 92 487 | 247 568 | 196 534 | 165 000 |
| Biļešu ieņēmumi | 925 580 | 989 331 | 612 803 | 142 869 |
| Biļešu ieņēmumu īpatsvars Izdevumos (%) | 86.90 | 98.12 | 56.45 | 28.74 |
| Dotācijas īpatsvars izdevumos (%) | 8.68 | 24.55 | 18.10 | 33.19 |

Reaģējot uz būtisko ieņēmumu kritumu, kā arī izrāžu darbības apturēšanu cirka ēkā, Sabiedrība veica darbinieku atlaišanu (kopā atlaisti 44 darbinieki). Uz 2016.gada 1.janvāri Sabiedrībā strādāja 62 darbinieki, taču, situācijai attīstoties, pēc programmas „Tropu fantāzija” pārtraukšanas uz 2016.gada 30.martu tika atlaisti 30 darbinieki. Šobrīd Sabiedrībā nodarbināti 18 darbinieki, kuri nodrošina administratīvo un saimniecisko funkciju. **Darbinieku štatu saraksta dinamika 2016.gada ietvaros**

|  |  |  |
| --- | --- | --- |
| *Darbinieki:* | **Skaits** | **Kompensāciju apmērs** |
| Skaits uz 01.01.2016. | 62 | - |
| Skaits uz 01.04.2016.darbinieki | 30 | 8237 |
| Skaits uz 05.07.2016. | 18 | 7013 |
| Kopējie izdevumi saistībā ar atlaišanu: **15 250 *euro*** |

Šobrīd Sabiedrība darbojas minimālā apjomā. Ievērojot to, ka tradicionālās cirka mākslas izrādīšanas specifika ir saistāma ar arēnas tipa zāli, viesizrādēs Latvijas kultūras namos nav iespējams nodrošināt atbilstošu kvalitāti un pilnvērtīgu priekšstatu par cirka mākslu pasākumu apmeklētājiem, tajā skaitā bērniem un jauniešiem, kas veido apmēram pusi no cirka auditorijas Latvijā. Kultūras ministrija ir apkopojusi informāciju par izdevumiem, kas nepieciešami Sabiedrības finanšu situācijas stabilizācijai, tajā skaitā zaudējumu segšanai, kas saistīti ar ēkas slēgšanu un izrāžu pārtraukšanu, kā arī izdevumiem, kas nekavējoties nepieciešami ēkas tehniskā stāvokļa uzlabošanai. Lai arī Sabiedrība ir veikusi pasākumus izdevumu samazināšanai, zaudējumi un nenokārtotās saistības, kas radušās ar programmas „Tropu fantāzija” pārtraukšanu, ir 30 250 *euro*, nepieciešamie izdevumi ēkas Rīgā, Merķeļa ielas 4 fasādes sienas nostiprināšanai ir 188 287 *euro* (saskaņā ar BVKB norādījumiem darbiem jābūt pabeigtiem līdz 2016.gada 1.decembrim), kā arī padziļinātai ēkas tehniskajai apsekošanai, kas nepieciešama, lai varētu konstatēt turpmāk veicamo remontdarbu kopapjomu un veiktu aprēķinus par nepieciešamajiem finanšu resursiem ēkas sakārtošanai, nepieciešamie izdevumi ir 44 674 *euro*. Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (apstiprināts ar Ministru kabineta 2016.gada 3.maija rīkojumu Nr.275) 69.2.punktā ietverts uzdevums: „Sagaidot valsts simtgadi, pilnveidosim nacionālo kultūras infrastruktūru. Vienosimies par mūsdienīgas akustiskās koncertzāles projekta uzsākšanu Rīgā. Sadarbībā ar privātiem mecenātiem veidosim Latvijas Laikmetīgās mākslas muzeju. Nodrošināsim Latvijas Okupācijas muzeja, Jaunā Rīgas teātra un Latvijas Nacionālā vēstures muzeja (Rīgas pilī) atjaunošanu un izveidosim Ventspils Mūzikas vidusskolu ar koncertzāli.” Kultūrpolitikas pamatnostādņu 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) 5.1.nodaļas „Kultūras kapitāla saglabāšana un attīstība, sabiedrībai līdzdarbojoties kultūras procesos” 5.1.6.apakšnodaļas „Prioritātes rīcības virzienu ietvaros veicamie uzdevumi un aktivitātes” 1.rīcības virziena „Labvēlīgas vides veidošana kultūras mantojuma saglabāšanai un attīstībai, kā arī jaunu vērtību radīšanai” ietvaros noteikts 1.2.uzdevums „Nodrošināt atbalstu kultūras institūciju ilgtspējīgai darbībai”. Savukārt viena no Kultūras ministrijas iesniegtajām Jaunajām politikas iniciatīvām 2015.– 2017.gadam bija arī Jaunā politikas iniciatīva „Neatliekamie kapitālieguldījumi kultūras nozares īpašumos un citi neatliekamie izdevumi”, kura netika atbalstīta. Ņemot vērā šā brīža apstākļus, ir apgrūtināta daudzveidīgu kultūras pasākumu pieejamības nodrošināšana Latvijas sabiedrībai, un konkrēti, cirka mākslas popularizēšana, saglabāšana un attīstība Latvijā, jo Sabiedrība, kas ir vienīgā valsts institūcija, kas pārstāv cirka nozari, darbojas nepilnvērtīgi saistībā ar cirka ēkas neapmierinošo tehnisko stāvokli, un tās darbinieki ir spiesti domāt galvenokārt par tehniskiem jautājumiem, nevis deleģēto valsts pārvaldes uzdevumu kultūras jomā īstenošanu. Saskaņā ar Līguma par Eiropas Savienības darbību 107.panta 1.punktā un citos Eiropas Savienības aktos noteikto, lai finansiālo palīdzību komercdarbībai (preču un pakalpojumu piedāvāšana tirgū) uzskatītu par komercdarbības atbalstu, tai jāatbilst vienlaicīgi visām četrām pazīmēm (tās minētas arī Komercdarbības atbalsta kontroles likuma 5.pantā). Pasākums piešķirt Kultūras ministrijai noteiktu summu pārskaitīšanai Sabiedrībai vienreizēju izdevumu segšanai 2016.gadā nekvalificējas kā komercdarbības atbalsts, jo neizpildās ceturtā komercdarbības atbalstu raksturojošā pazīme (ietekme uz tirdzniecību un konkurenci Eiropas Savienības iekšējā tirgū). Sabiedrība piedāvā izrādes pārsvarā vietējā mērogā un apmeklētāji galvenokārt ir vietējie iedzīvotāji, līdz ar to sniegto pakalpojumu ietekme uz kaimiņos esošo dalībvalstu tirgiem un patērētājiem ir nebūtiska, ja tāda vispār ir.Ņemot vērā iepriekšminēto, papildus nepieciešamais finansējums no valsts budžeta programmas 02.00.00 „Līdzekļi neparedzētiem gadījumiem” ir 263 211 *euro*. Līdzekļu piešķiršana ir nepieciešama, lai nodrošinātu cirka ēkas Rīgā, Merķeļa ielā 4 tehnisko apsekošanu un Sabiedrības finanšu situācijas stabilizāciju. |
| 3. | Projekta izstrādē iesaistītās institūcijas |  Kultūras ministrija. |
| 4. | Cita informācija |  Nav |

*Anotācijas II, IV, V un VI sadaļa – Projekts šīs jomas neskar.*

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016.gads** | Turpmākie trīs gadi (*euro*) |
| **2017.gads** | **2018.gads** | **2019.gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2016) gadu | Izmaiņas, salīdzinot ar kārtējo (2016) gadu | Izmaiņas, salīdzinot ar kārtējo (2016) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 263 211 | 0 | 0 | 0 |
| 2.1. valsts pamatbudžets | 0 | 263 211 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets  | 0 | 0 | 0 | 0 | 0 |
| 3. Finansiālā ietekme: | 0 | - 263 211 | 0 | 0 | 0 |
| 3.1. valsts pamatbudžets | 0 | **-** 263 211 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets  | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X |  | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets  | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Detalizēti izdevumu aprēķini un papildu informācija sniegta Projekta sākotnējās ietekmes novērtējuma ziņojuma (anotācijas) 1. un 2.pielikumā. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izdevumus sedz no valsts budžeta programmas 02.00.00 „Līdzekļi neparedzētiem gadījumiem” atbilstoši Ministru kabineta 2009.gada 22.decembra noteikumiem Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus”. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  |  Kultūras ministrija, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Projekts šo jomu neskar. |
| 3. | Cita informācija |  Nav |

Kultūras ministra p.i.

veselības ministre A.Čakša

Vīza: Valsts sekretārs S.Voldiņš

2016.07.25. 11:09

2 439

I.Treija, 67330262

Iluta.Treija@km.gov.lv